除鳳州教授非所欲也作此自寛
作者：唐庚
朝代：宋

paragraphs: 人生纔食頃，何處分好弱。
刑獄即道場，筦庫有真樂。
故紙終日翻，毛錐幾年閣。
百函無力致，諸公誰說著。
今承學校乏，頗訝名字錯。
宿業豈無戀，得冶不敢躍。
骨肉遠難俱，囊装貧昜縛。
師儒要好手，老大良非脚。
戛盡識羮空，抽窮知繭薄。
後生端所畏，人材若爲作。
豈唯嘲孝先，更恐困有若。
行路固知難，得地幸不惡。
柳拖千丈絲，山集五色雀。
絳紗諒無有，苜蓿聊可嚼。
况聞豆積嶺，中有不死藥。